**Jautājumi Valsts meža dienestam no 26.11.2020. konferences.**

|  |  |  |
| --- | --- | --- |
| **Nr.**  **p.k.** | **Jautājums** | **Atbilde** |
| 1. | Vai mikroliegumos var cīnīties ar vējgāzi, vējlauzi un mizgrauzi? | Jā, tas ir iespējams, ievērojot zināmus ierobežojumus.  Mikroliegumos var veikt atsevišķas darbības, kuras eksperts atzinis par nepieciešamām vai pieļaujamām, ja tās nekaitē īpaši aizsargājamai sugai vai biotopam, kura aizsardzībai attiecīgais mikroliegums ir izveidots. Šī darbība var būt arī gāzto un lauzto koku ciršana un izvākšana, ja vien eksperts savā atzinumā to ir norādījis kā pieļaujamu.  Mazā ērgļa aizsardzībai izveidotajos mikroliegumos ir atļauta kaitēkļu bojāto egļu izciršana pēc Valsts meža dienesta sanitārā atzinuma, kā arī sauso vai kritušo koku izvākšana 10 kubikmetru apjomā gada laikā īpašuma robežās no 1.oktobra līdz 31.martam. Īpaši aizsargājamajās dabas teritorijās ietilpstošajos mazā ērgļa mikroliegumos konkrēto darbību veikšanai papildus ir nepieciešama Dabas aizsardzības pārvaldes rakstiska atļauja.  Ja mikrolieguma teritorijā vējgāze, vējlauze faktiski nogāž visu mežu vai daļu no tā, tad Valsts meža dienestam jāvērtē, vai šajā teritorijā noteiktie aprobežojumi joprojām kalpo mērķim, kādam mikroliegums izveidots. Ja nē, tad Valsts meža dienests lemj par mikrolieguma statusa atcelšanu vai mikrolieguma robežu izmaiņām, balstoties uz eksperta atzinumu. |
| 2. | Vai Valsts meža dienests plāno iepirkt juridiskos pakalpojumus, lai labāk veiktos tiesas procesos par mikroliegumiem, kur ir acīmredzama netaisnība. Piemēram dabas aizsardzības pārvalde iepērk juridiskos pakalpojumus pa 40 tūkst EUR, tātad tāda prakse ir iespējama. . . | Nē, neplānojam iepirkt juridiskos pakalpojumus šim mērķim, jo problēma drīzāk ir argumentu un sociāli ekonomisko aspektu izvērtējuma trūkums (un to mēs sākām risināt), nevis iestādes pārstāvības kvalitāte tiesā. Valsts meža dienestā strādā augsti kvalificēti, kompetenti juristi ar padziļinātu izpratni meža nozares profesionālajos jautājumos. Valsts meža dienestam kā valsts pārvaldes iestādei jārīkojas tikai un vienīgi sabiedrības interesēs, tādejādi jāapzinās, ka tiesas procesos nevaram aizstāvēt tikai meža īpašnieka intereses. Mikroliegumu veidošanas process pats par sevi ir saistīts ar pretēju interešu sadursmi, tāpēc tiesvedības ir neizbēgamas. Vides aktīvisti iestājas par mikrolieguma veidošanu, meža īpašnieks – par īpašuma neaprobežotu izmantošanu pēc saviem ieskatiem, savukārt Valsts meža dienestam jābūt neitrālam, izvērtējot mikrolieguma veidošanas pamatotību un sabalansējot pušu un sabiedrības intereses. Arī tiesa vērtē katru gadījumu un tajā iesaistīto interešu aizsardzības pamatotību. Ikviena privātpersona savu tiesisko interešu aizstāvībai administratīvajā procesā var piesaistīt juristu. |
| 3. | Par obligātajām inventarizācijām - kāda iespēja veikt īpašniekam inventarizāciju, ja meža inventarizāciju, ja īpašnieks ir pensionārs vai cilvēks ir maziem iztikas līdzekļiem un taksatoru nevar atļauties, bet likums to pieprasa, ka arī nekādu darbību neplāno veikt? | Pašreiz meža inventarizācijas izmaksas mežam līdz 10 ha izmaksā robežās starp 100 -140 EUR, kas ir samērīgi pret iespēju savā mežā iegūt malku vai lietaskokus, kuru pārdošanas cena jau par 2 m3 pārsniedz inventarizācijas izmaksas. Arī nesagarinātas malkas cena tirgū par 5 m3 atsvērs meža inventarizācijas izmaksas.  Tā kā meža inventarizācija jāveic reizi 20 gados, tad minētie izdevumi nav uzskatāmi par nepārvaramu šķērsli šī pienākuma izpildei arī cilvēkiem ar nelieliem ienākumiem. |
| 4. | Jautājums par pārnadžu uzskaiti mūsu mežos: kā tas reāli notiek? Vai un kā tas ietekmē atšaujamo zvēru limitu? | Valsts meža dienests veic medījamo sugu populācijas stāvokļa novērtēšanu, kur viens no rādītājiem ir noteiktais dzīvnieku skaits. Skaitu nosaka, izmantojot informāciju par nomedītajiem un bojā gājušajiem medījamiem dzīvniekiem vai veicot pārnadžu uzskaiti. Fizisku pārnadžu uzskaiti veicam, ja vērojams būtisks populācijas pieaugums salīdzinājumā ar iepriekšējo novērtējuma periodu vai ir domstarpības par dzīvnieku skaitu. Dzīvnieku uzskaitei ir noteiktas metodes – datus dabā ievāc mednieki, Valsts meža dienesta darbinieki, un atbilstoši dabā iegūtajiem datiem tiek noteikts dzīvnieku skaits. Šādi noteiktais dzīvnieku skaits tieši ietekmē pieļaujamo nomedījamo dzīvnieku apjomu, tomēr svarīgāks ir nomedīto un bojā gājušo dzīvnieku apjoms iepriekšējā medību sezonā, kā arī informācija par pārnadžu bojājumiem mežam un lauksaimniecības kultūrām. Ja atļautais nomedīšanas apjoms ir izlietots, taču dzīvnieku skaits palielinās vai saglabājas un bojājumu apjoms mežam un lauksaimniecības kultūrām palielinās, tad Valsts meža dienests palielina pieļaujamo nomedīšanas apjomu. Var būt arī situācijas, kad dzīvnieku skaits samazinās, tomēr pieļaujamais nomedīšanas apjoms jāpalielina, jo meža īpašnieku vai lauksaimnieku sniegtā informācija par konstatētajiem pārnadžu postījumiem apliecina bojājumu apjoma pieaugumu, lai arī īpašnieks ir veicis nepieciešamos aizsardzības pasākumus. |
| 5. | Lielo dzīvnieku populācija kāpj jau 20 gadus!!! Vai tiešām vēl nav pietiekami daudz informācijas, lai izsniegtu nepieciešamo licenču skaitu dzīvnieku ierobežošanai. VMD izsniedz jau 20 gadus licences mazāk nekā ir populācijas pieaugums!!! | Valsts meža dienests nosaka pieļaujamo nomedīšanas apjomu, lēmuma pieņemšanā līdzdarbojoties gan medību tiesību īpašniekiem, gan medību tiesību lietotājiem. Ja pieejamie dati liecina, ka pieaug dzīvnieku nodarīto postījumu apjomi, tad attiecīgā dzīvnieku populācija ir jāierobežo, nosakot par populācijas pieaugumu lielāku pieļaujamo nomedīšanas apjomu. Kopējā Valsts meža dienesta noteiktā pieļaujamā nomedīšanas apjoma neizmantošana (t.i., nomedī mazāk nekā ir atļauts) arī var veicināt populāciju pieaugumu. Pārnadžu populāciju apjomi un to ietekme uz mežkopību un lauksaimniecību dažādos Latvijas reģionos atšķiras, līdz ar to ir atšķirīgi pieļaujamie nomedīšanas apjomi katrā reģionā. Lai Valsts meža dienests pieņemtu faktiskajai situācijai atbilstošus un datos balstītus lēmumus, sagaidām no meža īpašniekiem un lauksaimniekiem iespējami pilnīgāku informāciju par konstatētajiem dzīvnieku nodarītajiem postījumiem. |

**Atbildes sagatavoja Valsts meža dienests.**